**ΜΣ ΒΕΝΕΤΙΚΟΥ ΠΑΝΗΓΥΡΙΚΟΣ 28ης ΟΚΤΩΒΡΙΟΥ**

Αγαπητοί φίλοι και συνάδελφοι, αγαπητοί μας φοιτητές,

Πώς να βάλεις την ψυχή ενός λαού σε ένα λόγο; Πώς να υμνήσεις με λόγια την απαράμιλλη αυτοθυσία του έθνους; Και πώς να δώσεις περιγραφή της ελευθερίας ως πνοής ζωής;

Μου εμπιστευτήκατε αυτό το καθήκον και πραγματικά νοιώθω τον απέραντο φόρο τιμής που πρέπει να αποδώσουμε σε μια γενιά που σε μια δεδομένη μέρα κλήθηκε να πολεμήσει για την μελλοντική ελευθερία μας ως χώρα. Τεράστιο καθήκον να μιλήσεις για τα χιλιάδες παλληκάρια που κατέθεσαν την ζωή τους το 1940 στα βουνά της Αλβανίας ενάντια στον φασισμό, τον ναζισμό και υπέρ της αυτοδιάθεσης της χώρας μας.

Μιας γενιάς που ξεπερνώντας όλους τους ανθρώπινους φόβους όρμησε σαν μια γροθιά για να ανατρέψει την ισχύ ιδιαίτερα οργανωμένων μεραρχιών; Που ξέχασε αυτοστιγμεί όλη της την ζωή, τα όνειρα και τις ιδιαίτερες επιδιώξεις της και τα απέθεσε στην διάθεση των αναγκών ενός έθνους.

Κάθε λόγος είναι αλήθεια πολύ λίγος για να τους τιμήσει.

Το βλέπουμε στα βίντεο της εποχής. Βλέπουμε ότι μετά το αποφασιστικό ΟΧΙ της τότε κυβέρνησης, ο κόσμος ξεχύνεται στους δρόμους και ετοιμάζεται με ενθουσιασμό για μια επιστράτευση που περικλείει σε μια μέρα όλους τους άγνωστους κινδύνους που ενδέχεται να συναντήσει ο άνθρωπος σε όλη του την ζωή.

Είδαμε ότι στις 15 Αυγούστου του 1940, την ημέρα της γιορτής της Παναγίας της Τήνου, το ιταλικό υποβρύχιο χτύπησε ύπουλα και βύθισε το αντιτορπιλικό «Έλλη». Ήταν και η πρώτη ένδειξη ότι ετοιμαζόταν μια σημαντική πολεμική αναταραχή.

Και το χάραμα της 28ης Οκτωβρίου του 1940, οι σειρήνες ανακοίνωναν στο Πανελλήνιο ότι η φασιστική τότε Ιταλία με τελεσίγραφο ζητούσε από τον πρωθυπουργό της Ελλάδας να της παραχωρήσει τμήματα του εδάφους της. Και ότι η απάντηση της Ελληνικής κυβέρνησης ήταν «ΟΧΙ».

Ένα «ΟΧΙ» που το στήριξε ο Ελληνικός λαός με πρωτοφανή προθυμία και αυταπάρνηση, απλά και αυτονόητα σαν φυσιολογική εκδήλωση της Ελληνικής ψυχής όπως αυτή διαπλάστηκε ανάμεσα στους αιώνες. Πώς να αποδώσεις τιμή σε όλους αυτούς; Οι πανηγυρικοί είναι πολύ λίγοι και περαστικοί, χάνονται στην μνήμη μας, τα τραγούδια ίσως να εξυφαίνονται πιο πολύ στην ψυχή μας, αλλά το κυριότερο είναι η επίγνωση της ιστορίας μας με αντίληψη του μεγαλείου ορισμένων στιγμών.

Στιγμών που δεν ετέθη θέμα διαφορετικότητας απόψεων, επιδιώξεων, σκοπών και τρόπων προσέγγισης, αλλά επετεύχθη η απόλυτη ομοψυχία, η απόλυτη ένωση που οδήγησε στην ήττα των Ιταλικών μεραρχιών από τις Ελληνικές δυνάμεις που ήταν και πολύ λιγότερες σε αριθμό και πολύ κατώτερες σε οργάνωση και εξοπλισμό.

Πώς να υμνήσεις ένα τέτοιο θαύμα; Μόνο αν το βιώσουμε μέσω των λόγων και των οπτικοακουστικών μέσων της εποχής και μετά περνώντας στο DNA μας το θυμόμαστε την κάθε μέρα, την κάθε ώρα της καθημερινότητας όταν μας μαστίζουν τα προσωπικά συμφέροντα και τα ταπεινά μίση που διαιρούν και υποβαθμίζουν κάθε επίτευξη έργου μας!

Αποτίουμε σήμερα τιμή στους προγόνους μας, αυτούς που στήριξαν την ελευθερία μας, που μας έδωσαν υπερηφάνεια ως έθνος χωρίς να ζητήσουν ανταμοιβές και λάφυρα, απλά συνδέοντάς μας με άλλες ένδοξες σελίδες της ιστορίας μας. Αυτούς που μας δείχνουν τι μπορεί να προσφέρει η ομοψυχία, ο ηρωισμός και η αυταπάρνηση. Αυτούς που οδήγησαν τον Churchill να πει την ιστορική φράση ότι οι «ήρωες πολεμούν ως Έλληνες».

Δεν ξεχνάμε και τη συμβολή του άμαχου πληθυσμού μας και ιδίως τον ηρωισμό των γυναικών της Πίνδου, που αψηφώντας κάθε κίνδυνο μετέφεραν πολεμοφόδια, τροφές και νερό σε μέρη δύσβατα συντελώντας έτσι με την αυτοθυσία τους στην στήριξη του Εθνικού στρατού.

Λόγω όλων των ανωτέρω η επίθεση των Ιταλών απέτυχε παταγωδώς και ο ιταλικός στρατός υπέστη ταπεινωτική συντριβή.

Και ας μην ξεχνάμε και εκείνους που μένοντας στις πόλεις και μη συμμετέχοντας σε πολεμικές επιχειρήσεις, εμψύχωναν μέσω της τέχνης του θεάτρου και του τραγουδιού με αθάνατα λόγια τους στρατιώτες μας μια και τα δρώμενα των πόλεων έφταναν γρήγορα στο μέτωπο και γίνονταν βάλσαμο και δύναμη στις καρδιές αυτών των παλληκαριών.

Όλοι αυτοί οι παράγοντες οδήγησαν στο θαύμα του 1940.

Και ακόμη περισσότερο ας μην ξεχνάμε ότι μετά το πρώτο όχι της 28ης Οκτωβρίου 1940, και μετά τον ελληνο-ιταλικό πόλεμο και την ταπεινωτική ήττα των Ιταλών, ακολούθησε η λυσσαλέα αντίσταση στις παντοδύναμες για την εποχή γερμανικές μεραρχίες του Χίτλερ που ανέλαβε να βοηθήσει τους Ιταλούς συμμάχους του. Στα οχυρά της Μακεδονίας και της Θράκης, καθώς και στην Κρήτη, αυτοί οι ήρωες πάλεψαν χωρίς συμμάχους καθυστερώντας έξι μήνες τις δυνάμεις του Άξονα μέχρι να εξαντληθούν όλες οι αντοχές τους και να υποστεί τότε η χώρα μας την Γερμανική κατοχή όταν στις 6 Απριλίου του 1941 οι Γερμανοί κατέλαβαν την Αθήνα. Η Γερμανική κατοχή κράτησε 3 χρόνια. Τόσοι νεκροί, τόσα θύματα, από βασανιστήρια, πείνα, κακουχίες! Τόσες εκτελέσεις όπως στα Καλάβρυτα, το Δίστομο, και σε άλλα μέρη της Ελλάδας.

Και πόση προσπάθεια και τότε να παραμείνει άσβεστη η αγάπη για την Ελευθερία! Αυτή η άσβεστη αγάπη στην πολύτιμη Ελευθερία που διακατέχει και τον Εθνικό μας ύμνο οδήγησε στην περαιτέρω εθνική ενότητα για αντίσταση ενάντια στις δυνάμεις του Άξονα σε πόλεις και χωριά, τα χρόνια της κατοχής.

Αυτοί οι δύσκολοι και αιματοβαμμένοι αγώνες μας χάρισαν δικαιωματικά την Ελευθερία μας και την συνέχισή μας ως Έθνος. Αυτοί μας συνδέουν με ένδοξες σελίδες μαχών όπως στις Θερμοπύλες και τον Μαραθώνα ενάντια σε ξένους κατακτητές. Αυτοί μας προσδίδουν στον κόσμο, πέραν της αρχαιοελληνικής μας συμβολής, και την εικόνα ενός λαού με κουλτούρα και ηρωισμό. Αυτό κάνει και πολλούς ηγέτες στον κόσμο και σήμερα ακόμη (τουλάχιστον όσους είναι δημοκρατικοί και γνωρίζουν την ιστορία) να μας αναγνωρίζουν σε πολλά θέματα ως εμπνευστές.

Ας ακολουθήσουμε το παράδειγμα της Ένωσης και της Ομοψυχίας και σε καιρό ειρήνης.

Ας ακολουθήσουμε να σεβόμαστε με σύνεση και δημοκρατικές αρχές τις ανάγκες του λαού μας σε καιρούς όπως σήμερα που η χώρα περνά νέες δοκιμασίες και που μαστίζεται από την οικονομική κρίση.

Ας προσπαθήσουμε να κρατάμε στην ψυχή μας έστω και μια μικρή ρανίδα ηρωισμού όπως εκείνης των ηρώων που τιμούμε σήμερα.

Ας μην αφήσουμε την χώρα και τους ανθρώπους μας ακάλυπτη στις τρέχουσες δυσκολίες. Ας βοηθάμε όσο μπορούμε όσους σήμερα έχουν την ανάγκη στήριξης.

Ας βοηθήσουμε το Ίδρυμά μας να μετεξελιχθεί μετά από τόση προσπάθεια χρόνων με ομόνοια και κοινούς στόχους.

Ας στηρίξουμε λοιπόν το Πανεπιστήμιο Δυτικής Αττικής.

Ας παραμερίσουμε προσωπικά συμφέροντα και μικροαψιμαχίες στην μεταβατική μας πορεία, λέγοντας όχι στις έριδες.

Και ταυτόχρονα ας πιστέψουμε ότι η Ελλάδα ποτέ δεν πεθαίνει.

Ας θυμηθούμε τα λόγια του μεγάλου ποιητή Κάλβου ότι θέλει «αρετήν και τόλμην η Ελευθερία».

Ας βάλουμε βαθειά μέσα στην καρδιά μας και τα λόγια του Εθνικού μας ποιητή.

«Αν μισιούνται ανάμεσά τους δεν τους πρέπει ελευθεριά».

Και έτσι ας χτίσουμε ένα μέλλον όπου τα παιδιά μας και κατά συνέπεια και οι φοιτητές μας θα μπορούν να μας εμπιστεύονται, να μας τιμούν και να είναι περήφανα για μας και το έργο μας.

**Ευχαριστώ για την προσοχή σας….**

Θα ήθελα να συμπληρώσω ότι εκτός από Έλληνες είμαστε και πολίτες του κόσμου.

Αλλά και εκπαιδευτικό ανώτατο επιστημονικό ίδρυμα.

Θα ήταν παράλειψη μια τέτοια μέρα να μην αναγνωρίσουμε και την συμβολή της Επιστήμης στην διάρκεια του Β παγκοσμίου πολέμου.

Θα ήταν κρίμα να μην αναφερθούμε στον ιδρυτή της πληροφορικής επιστήμης τον Alan Turing που με τις ιδιαίτερες ικανότητές του έσπασε τον γερμανικό κώδικα Enigma οδηγώντας στην συντόμευση του Β παγκοσμίου πολέμου, στην νίκη των συμμαχικών δυνάμεων, σώζοντας εκατομμύρια ζωές. Και που γι’ αυτό έλαβε πολύ μικρή αναγνώριση στην διάρκεια της ζωής του.

**Εθνικός ύμνος**